Diari Oficial de la Generalitat Valenciana


Sumari del DOGV 4737, del 22-04-2004 (2004/3149)

RESOLUCIÓ de 17 de febrer de 2004, del director del Centre de Desenvolupament Marítim, relativa a la sol·licitud de concessió administrativa formulada per Peix i Canyís, SL, per a local regulador de peix al port de Dénia.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4737

Data del DOGV
:   22-04-2004

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2004/3149


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 17 de febrer de 2004, del director del Centre de Desenvolupament Marítim, relativa a la sol·licitud de concessió administrativa formulada per Peix i Canyís, SL, per a local regulador de peix al port de Dénia. [2004/X3149]
  
Atesa la sol·licitud formulada per Peix i Canyís, SL, de concessió administrativa per a construcció i explotació de locals de venda de peix al port de Dénia
  
Sol·licitada la documentació necessària per a la tramitació de l'expedient, s'aporta per mitjà de diversos escrits, l'últim dels quals es presenta amb data 29/09/03.
  
Vist l'informe favorable emés pel Servici d'Explotació i Conservació de Ports en què es proposa que s'atorgue la concessió administrativa sol·licitada i s'establisquen les condicions per a l'atorgament i s'indica, entre altres punts, que ?pretén l'entitat interessada construir un edifici per a incloure locals de venda al públic de peix que se situarà en els voltants del pavelló d'arrossegament del port de Dénia.
  
L'edifici és de planta sensiblement rectangular de 4,08 m d'alçària i de 23,75 m x 8 m en planta, amb un mòdul central de 15,75 x 6,5 m i dos mòduls laterals de 4 x 8 m. El mòdul central inclou 5 locals de venda i corredor públic, un mòdul lateral allotja una cambra frigorífica i l'altre mòdul lateral conté un magatzem de residus i lavabos.
  
Tot el conjunt descansa directament sobre el paviment de formigó que hi ha a través d'un entramat de perfils metàl·lics. L'exterior és de vidre i de fusta. Es preveuen les corresponents connexions de servicis. El pressupost de les obres és de 188.961 euros?.
  
De conformitat amb el que disposa l'article 146 del Reglament per a l'Execució de la Llei de Costes, es va sotmetre la sol·licitud a informació pública per un termini de vint dies, durant el qual no es van presentar al·legacions.
  
Notificada la resolució de sotmetiment de condicions en què podria atorgar-se la concessió, el 21 d'octubre de 2003 té entrada un escrit de Peix i Canyís, SL, en el qual s'accepten les condicions, a excepció del termini, i se sol·licita que s'establisca per tres anys prorrogable anualment, donades les inversions que s'han de realitzar i ja que es tracta d'una concessió.
  
De les referides al·legacions es va donar trasllat al Servici d'Explotació i Conservació de Ports, que emet informe el 23 d'octubre dels corrents del tenor literal següent:
  
?Este Servici es considera que ha de mantindre's en el termini arreplegat en el sotmetiment, i això per les raons següents:
  
1. Com coneix l'entitat peticionària la construcció es pretén ubicar dins del recinte denominat moll pesquer, el qual va ser al seu dia objecte de les corresponents determinacions de planejament. La construcció que ens ocupa se situa en el recinte esmentat fora de l'ordenació establida i, per tant, s'entén que ha d'ubicar-se allí amb caràcter provisional.
  
2. El caràcter de la concessió res té a veure amb el termini i este pot ser dins d'esta figura de fins a trenta anys però sense cap restricció pel que fa al fet que siga d'una durada com la proposada o inferior.
  
De fet, es podia haver recorregut a la figura de l'autorització però es va considerar que era més adequada la concessió per la seguretat jurídica que suposava per a l'entitat sol·licitant, particularment davant de possibles peticions amb el mateix objecte que pogueren formular tercers.
  
3. La resta d'autoritzacions i concessions del port es regixen quant al termini i a la resta de condicions per les estipulacions que en cada cas, i donades les seues circumstàncies particulars, s'han estimat més oportunes. Cap d'elles està, com la que ens ocupa, atorgada en situació de fora d'ordenació-
  
Per tant, la duració del termini està plenament justificada, i en efecte, el fet que es tracte d'una concessió no implica l'establiment d'un termini mínim de duració.
  
En conseqüència, el 28 d'octubre de 2003 es va dictar una nova resolució de sotmetiment de condicions, que es van acceptar per l'entitat sol·licitant per mitjà d'escrit de 4 de novembre de 2003.
  
El 16 de febrer de 2004, s'aporten a l'expedient les cartes de pagament justificatives d'haver depositat les fiances que es requerien en la resolució per a poder atorgar la concessió, i s'accepta l'aplicació del cànon establit per la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.
  
En ús de les atribucions que concedix al director del Centre de Desenvolupament Marítim article 16 del Decret 114/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
Atorgar la concessió administrativa sol·licitada per Peix i Canyís, SL, per a local regulador de peix al port de Dénia, les condicions de la qual són les següents:
  
1a. Termini
  
Esta concessió s'atorga, per termini d'un any, comptador des de la notificació de la resolució d'atorgament, prorrogable semestralment a la tàcita fins un màxim de tres anys, inclòs l'inicial, i deixa fora de perill el dret de propietat, sense perjuí de tercer, sense cessió del domini públic ni de les facultats dominicals de l'administració.
  
2a. Transmissibilitat
  
La present concessió és transmissible per actes inter vivos amb l'autorització prèvia de l'administració portuària i es considera que qui se subrogue en els seus drets assumirà també les obligacions que s'imposen en esta concessió.
  
L'administració portuària podrà exercir els drets de tempteig i retracte en els termes legalment previstos.
  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat i és, per tant, necessària l'autorització expressa a què es referix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o participacions que supose substitució dels socis o accionistes que ho foren al temps de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a l'administració portuària.
  
3a. Gravamen
  
La constitució d'hipoteques i altres drets de garantia sobre la concessió haurà de ser autoritzada per l'autoritat portuària.
  
4a. Ús i explotació
  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres que s'hi hagen executat a usos distints dels expressats.
  
5a. Rescat per obres
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà procedir al rescat d'esta abans del seu venciment.
  
A l'efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que el de ser indemnitzat per les obres no amortitzades, valorades en els termes establits en la Llei de Ports.
  
En esta valoració no es tindran en compte les obres realitzades pel concessionari sense autorització prèvia, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut relacionats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deterioració d'este, llevat que l'administració decidisca també el seu rescat.
  
Si les obres es trobaren deteriorades, l'administració determinarà el pressupost de les despeses necessàries per a deixar-les en bon estat, el qual es notificarà al concessionari abans de ser aprovat. L'import es rebaixarà de la taxació i la diferència que resulte serà la quantitat que s'abone al concessionari.
  
Realitzat el lliurament a l'autoritat portuària dels béns rescatats es tornarà la fiança d'explotació, a sol·licitud del concessionari, amb la deducció, si és procedent, de les quantitats que el concessionari haja de fer efectives per les responsabilitats en què haja incorregut.
  
6a. Impostos i fiances
  
Dins del termini d'un mes, comptador a partir del coneixement de la resolució d'atorgament pel concessionari, este abonarà l'import corresponent a l'impost sobre transmissions patrimonials i actes jurídics documentats, d'acord amb el RD Legislatiu 1/93, de 24 de setembre.
  
Amb anterioritat a l'atorgament de la concessió, el concessionari haurà de consignar, en la Tresoreria de la Generalitat, del compliment de la qual donarà coneixement a esta administració:
  
A) Una fiança d'explotació, per import de 3.000 euros en metàl·lic o en aval bancari.
  
La fiança d'explotació respondrà de totes les obligacions derivades d'esta concessió, de les sancions que per incompliment de les condicions d'esta es puguen imposar al titular de la concessió i dels danys i perjuís que estos incompliments puga ocasionar.
  
Si l'administració executara parcialment o totalment la fiança, el concessionari quedaria obligat a completar-la o reposar-la en el termini d'un mes, comptador a partir de la notificació de la disminució de l'import.
  
La fiança d'explotació s'actualitzarà cada cinc anys en proporció a la variació experimentada per l'índex general de preus al consum per al conjunt nacional total (IPC) durant eixe període.
  
La fiança d'explotació serà tornada al terme del termini concessional si no existira responsabilitat per incompliment de les obligacions de què respon.
  
B) Una fiança d'execució d'obres per import de 24.000 euros. La fiança definitiva per execució d'obres respondrà de l'execució de les obres, i es tornarà al concessionari, a instància d'este, una vegada haja transcorregut un any des que haja sigut aprovada l'acta de reconeixement final de les obres.
  
C) Una fiança de 18.000 euros per a respondre del desmuntatge de la instal·lació. Esta fiança serà tornada al terme del termini concessional si no hi ha responsabilitat per incompliment de les obligacions de què respon.
  
L'incompliment d'estes obligacions serà causa de caducitat de la concessió.
  
7a. Replantejament i projecte de construcció
  
Les obres s'executaran d'acord amb les determinacions contingudes en el Projecte bàsic i d'execució de locals per a la venda de peix redactat per l'arquitecte Sr. José Catalá Pérez.
  
La planta de l'edifici es modificarà i se situarà paral·lel a la vorera que dóna al vial de servici. Esta modificació es realitzarà en l'acta de replantejament que s'ha de subscriure.
  
Les conduccions elèctriques, igual que totes les restants connexions, seran subterrànies, no se n'admeten aèries.
  
Abans de la construcció de procedirà a la desviació del cable de mitja tensió que hi ha.
  
El concessionari sol·licitarà per escrit, amb la suficient antelació perquè les obres puguen començar-se dins del termini, el replantejament d'estes, que farà l'enginyer director del port i personal auxiliar a les seues ordes, amb assistència de l'interessat, i alçarà acta i plànol en què consignarà la superfície ocupada, que serà sotmesa al director general d'Obres Públiques per a l'aprovació, si procedix.
  
Quan el projecte presentat pel concessionari tinga caràcter de bàsic, abans del replantejament de les obres, i en tot cas i en el termini de dos mesos, des del coneixement de l'adjudicació de la concessió, el concessionari haurà de presentar el projecte de construcció.
  
Este projecte de construcció serà examinat pels servicis tècnics per a comprovar que és prou complet i no altera el projecte bàsic sotmés a informació pública. Si els servicis esmentats estimen que el projecte és incomplet, el concessionari haurà de completar-lo degudament en el termini que a l'efecte se li concedisca.
  
En el cas que el projecte de construcció diferisca substancialment del projecte bàsic sotmés a informació pública, l'administració podrà adoptar alguna de les següents decisions:
  
a) Obligar el concessionari que adapte el projecte de construcció al bàsic.
  
b) Sotmetre el projecte de construcció a informació pública i als tràmits pertinents per a la modificació de les concessions.
  
La concessió no tindrà efectes fins que esta administració done la conformitat al projecte de construcció.
  
Si transcorregut el termini assenyalat en les condicions particulars per al començament de les obres, estes no s'hagueren iniciat per causes no justificades, segons el parer de l'autoritat portuària, esta declararà la caducitat de la concessió i quedarà al seu favor la fiança de construcció. En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organisme públics, les llicències, permisos i altres autoritzacions necessàries, podrà renunciar a la concessió, en este cas se li tornarà la fiança de construcció.
  
En tot cas, el concessionari podrà sol·licitar la pròrroga del termini establit per a l'inici de les obres que serà atorgada per l'autoritat portuària sempre que existisquen raons que justifiquen la demora en el començament de les obres.
  
8a. Reconeixement de les obres
  
Acabades les obres el concessionari sol·licitarà per escrit de la direcció tècnica del port el reconeixement d'estes, que es farà amb assistència d'este i de l'interessat, i s'alçarà acta que serà elevada al director general d'Obres Públiques per a l'aprovació, si procedix.
  
En l'acta s'arreplegarà la superfície exacta ocupada per la concessió a la qual s'aplicarà el cànon a què es fa referència en la condició 14a.
  
9a. Vigilància de les obres
  
Les obres quedaran sota la inspecció i la vigilància del director tècnic del port i no seran obstacle al pas per a l'exercici de la vigilància litoral, i queda obligat el concessionari a conservar-les en bon estat i no pot, de la mateixa manera que el terreny, arrendar-les ni destinar-les a usos distints que els expressats.
  
10a. Inspecció de l'execució
  
L'administració podrà inspeccionar en tot moment l'execució de les obres per a comprovar si estes s'ajusten al projecte en base al qual s'ha atorgat la concessió. Si apreciara l'existència de desviacions en relació amb este, podria aprovar el reconeixement de les obres quan estime que la modificació no altera substancialment la concessió, ni requerix una nova informació pública, o tramitar la seua legalització per mitjà del procediment corresponent, o disposar que les obres s'ajusten al projecte autoritzat. En este últim supòsit, si el concessionari no ho fera en el termini que se li indique, es procediria a la incoació d'expedient de declaració de caducitat de la concessió.
  
11a. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres seran a càrrec del concessionari.
  
12a. Altres autoritzacions:
  
L'atorgament d'esta concessió no eximix el seu titular de l'obtenció de les llicències, permisos i autoritzacions que siguen legalment exigibles, ni del pagament dels impostos que li siguen d'aplicació, incloent l'impost sobre béns immobles, o el que legalment el substituïsca.
  
13a. Renúncia
  
Si l'interessat desistix de la petició o renuncia al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i instal·lacions a costa seua, i a deixar el terreny de la concessió lliure de qualsevol ocupació, en el termini que se li assenyale.
  
14a. Cànon
  
El titular de la concessió, de conformitat amb el que disposa l'article 71 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, està obligat a abonar a la Generalitat Valenciana les següents quantitats:
  
A) cànon per aprofitament de superfícies: mil huit-cents huitanta-huit euros amb setanta-set cèntims (1.888,77 euros/any) pagadors per semestres avançats, amb la liquidació prèvia que li farà esta administració, a raó de 11,31 euros/m²/any aplicats als 167 m² ocupats en planta
  
B) cànon per resultat de l'explotació per al concessionari: mil euros/any (1.000 euros/any) pagadors per semestres avançats, amb la liquidació prèvia que li farà esta administració.
  
Total cànon anual: 2.888,77 euros
  
L'import assenyalat no inclou l'IVA o qualsevol altre impost que haja de ser aplicat.
  
El dia 1 de gener de cada any, el cànon podrà ser revisat i s'aplicaran les variacions que hi haja hagut en l'índex de preus al consum de l'any anterior, d'acord amb l'Institut Nacional d'Estadística
  
Igualment la quantia del cànon estarà subjecta a actualització d'acord amb les disposicions legals que respecte d'això es dicten amb caràcter general per la Generalitat Valenciana per a concessions administratives.
  
15a. Obligació de conservació i manteniment
  
El concessionari queda obligat a conservar i mantindre les obres i terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i realitzarà a càrrec seu els treballs de conservació i manteniment i totes les reparacions que calguen per a això.
  
16a. Efectes reversió
  
Quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reals o personals que pogueren tindre terceres persones sobre el domini públic concedit i les obres i instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga de cap manera entendre's que la reversió implica la successió d'empresa prevista en l'article 44 del text refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'autoritat portuària siga l'empresari principal de l'activitat realitzada pel concessionari, als efectes de l'article 42 del text refós esmentat.
  
Acabat el termini concessional, revertiran al domini públic estatal els terrenys, obres i instal·lacions objecte de la concessió, i estarà obligat el concessionari, a càrrec seu, a la demolició i retirada de dites obres i instal·lacions, parcialment o totalment, fins i tot amb reposició del terreny al seu anterior estat, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i instal·lacions, procedix el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada d'acord amb el que establix l'anterior condició 9a, sempre que no estiguen units de manera fixa a l'immoble i amb això no se'n produïsca trencament ni deterioració, si l'administració no en decidix també l'adquisició.
  
17. Acta de reversió
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les obres i instal·lacions, l'estat de conservació d'estes, i s'especificaràn els deterioraments que presenten. En este últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que cal que execute a càrrec seu en el termini que se li assenyale.
  
18. Sancions
  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, sense perjuí que, quan segons el parer de l'administració, la infracció poguera ser constitutiva de delicte o falta, esta passarà el tant de culpa a la jurisdicció competent.
  
19. Caducitat
  
Serà causa de declaració de caducitat d'esta concessió, a més de les previstes legalment, l'incompliment de les obligacions descrites en este plec.
  
La declaració de caducitat suposarà la pèrdua de la fiança o fiances constituïdes, i podrà comportar, a criteri de l'administració, la demolició, retirada de les obres i instal·lacions, parcial o total, a càrrec del concessionari, fins i tot amb reposició del terreny al seu anterior estat, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que procedisca, d'acord amb el que disposa l'anterior condició.
  
20. Inscripció en el Registre de la Propietat
  
Si el concessionari inscriguera la concessió en el Registre de la Propietat, hauria de facilitar a l'administració certificat acreditatiu de la inscripció esmentada.
  
Extingida la concessió el concessionari sol·licitarà la cancel·lació de la inscripció i donarà compte d'això a l'administració concedidora.
  
21. Execució subsidiària
  
Quan el concessionari obligat a això no porte a terme les accions que li ordena l'administració, en aplicació de les condicions corresponents, esta, de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, podrà procedir a la seua execució subsidiària, i l'import de les despeses, així com dels danys i perjuís seran a càrrec del concessionari.
  
Esta resolució no esgota la via administrativa i en contra pot interposar-se recurs d'alçada davant del secretari autonòmic d'Infraestructures i Transport, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que estime oportú.